Milí rodičia,

dobrovoľnými brigádami sme postupne začali so zveľaďovaním dvora MŠ. Aktuálne sme sa pustili postupne do natierania plotu. Náter je potrebné naniesť dvakrát, keďže plot bol naposledy natieraný (vraj) pred 16 rokmi a teda je v dosť nepeknom stave. Natrieť ho celý teda určitý čas potrvá, ale veríme, že na záver nás jeho nový vzhľad všetkých poteší...

Financovanie farby, riedidla, štetcov a valčekov zabezpečujeme z prostriedkov ZRPŠ. Odhadujeme, že celkovo by sme sa s natieraním plota mohli zmestiť do 500,- EUR. Okrem toho sme doteraz v podstate neminuli nijaké peniaze, pretože všetko, čo doteraz bolo potrebné zabezpečiť (trávové semeno, plachty na pieskovisko, hadicu na polievanie, ...) škôlke darovali buď rodičia alebo naši spoluobčania, za čo im v mene RR vyslovujem veľké ĎAKUJEME.

Ak by nám vyšli finančné prostriedky, navrhovali by sme dať vyhotoviť, resp. zakúpiť deťom na dvor buď ešte šmýkľavku, drevenú lezeckú stenu, možno hojdačku, hlavne niečo, na čom by sme sa spoločne s rodičmi a pani učiteľkami dohodli.

V tejto súvislosti jednáme zatiaľ s pánom Kliským z Pezinka v úplne teoretickej rovine, v tejto fáze nám ide len o to spraviť si prehľad a ponúknuť vám zistené informácie, aby ste nám pomohli rozhodnúť sa. Tento pán sa bol osobne pozrieť na dvore MŠ a zanechal aj nafotený katalóg jeho prác. Väčšinou sú to dosť obrovské a pre nás v tejto chvíli aj finančne náročné projekty, nájdu sa tam však aj lacnejšie záležitosti - napr. drevené auto pre 13 detí s lavičkami a volantom za cca 900,- EUR a pod. ... Ak máte záujem vidieť tento katalóg, pýtajte si ho, prosím od pani učiteliek. Katalóg sme im nechali v škôlke, pretože ony sú denne s našimi deťmi, majú tiež dobré nápady a postrehy a zaujíma nás aj ich názor a hlavne tam sa k nemu najskôr dostanú aj ostatní rodičia...

Zároveň vás prosím, ak máte v tejto súvislosti nejaký nápad, návrh, poznáte niekoho, kto také veci vyrába alebo viete, kde sa dajú výhodne kúpiť alebo máte akýkoľvek iný návrh, dajte nám vedieť (na radarodicov.msbahon@gmail.com), aby sme sa vedeli nejak zosúladiť. Odhadujem, že by sme na túto záležitosť mohli "obetovať" cca 1.000,- EUR z peňazí rodičov, s tým, že by to reálne pripadalo do úvahy až budúci školský rok (v lepšom prípade možno cez prázdniny)... Všetko však závisí od toho, aké návrhy padnú zo strany ostatných rodičov a pani učiteliek a ako sa nakoniec dohodneme.

Priebežne budeme stanovovať termíny na natieranie plota a dokončovacie brigády v areáli, o čom budeme informovať na oznamovej tabuli v škôlke, na www stránke škôlky alebo na FB. Každú ruku dobrovoľníka s radosťou privítame...

Rada rodičov